Colani raig
Film da Fred van der Kooji per la Televisiun rumantscha

(anr) Tgi che quest Gian Marchet Colani era vairamain na sa ins betg cun tschertezza. Daventà legenda gia durant la vita ha el sez gidà activamain a zuppentar sia identitad. Il cineast Fred van der Kooji ha realisà per incumbensa da la Televisiun rumantscha ina pitschna interpretaziun zunt divertenta e spiertus allegra cun il mitus che circumdescha quel prinzi-chatschadur e dongiovanni engiadinais che ha vivì dal 1727 fin al 1823 a Puntraschigna.

Interessant ma pretensius
Purtrets da la natira engiadinais-muntagnarda vegnan remplazzads da scenas che mussan Colani – represchentà da l’actur grischun Andrea Zogg – en situaziuns tipicas per sia vita aventurusa ed independenta. Colani sco excellent raquintader da paraulas ed istorgias fabulusas, sco flomma da las femnas, sco chatschadur talentà e passiunà, sco urer e ferrer da buis inschignus. Van der Kooji lavura en quest film cun meds stilistics che tiran endament ils uschenumnads videoclips, el resta damai mo curt tar ina scena u ina sequenza e mida savens lieu d’acziun. Quai che furma la punt tranter las sequenzas en quest film èn ils dialogs (fictivs) da Colani e sa figlia Anna Maria dad ina ed ina spezia da cronologia da la vita da Colani da l’autra vart. E natiralmain la musica, scritta da Domenic Janett tenor temas ord il “Freischütz” da Carl Maria von Weber.

Ina giada basta strusch
Ma van der Kooji variescha era il temp raquintà. Tschertas scenas han la lunghezza natirala, là correspunda il temp raquintà al temp da raquintar. En autras parts dal film vegnan mussadas sequenzas fitg pitschnas d’ina scena raquintada, sco batterdegls che focuseschan mo l’essenzial. La moda variada da midar scenas ed ils dialogs che fan allusiuns a la vita mitica ed a la vita reala da Colani fan ch’il film da van der Kooji n’è betg gist in baccun tgunsch digeribel. El pretenda da nus ina participaziun activa perquai ch’el è – tenor van der Kooji “plain manzegnas vardaivlas”. Da l’autra vart è quai in film ch’ins po guardar bleras giadas senza lungurella grazia a sia tecnica ed a la moda da raquintar. El mussa er bain las differentas fassettas (ed ils conflicts interns supponids) da la persunalitad da Colani che na sa laschan colliar senz’auter. Ed ils dialogs (fictivs) cun sia figlia sa basan sin fatgs socio-istorics segirads.

In um inschignaivel ma intransparent
Colani ha vivì dal 1772 al 1837 a Puntraschigna, nua ch’el è sepulì. Quai è segir. Tut il rest da sia vita è pli u main segir. El era surtut chatschadur da professiun, ma gia da ses temp in chatschadur ecologic. El ha damai observà e tgirà la selvaschina. En mancanza da sal – strusch na pajabel da quellas uras – ha el pischà adina puspè al medem lieu. Ed ils chamutschs han savì grà ad el per quai. Quants chamutschs ch’el ha propi sajettà na sa nagin cun tschertezza. I dat mo speculaziuns. Eran quai 2700 u schizunt 3000? Sco ch’i para era el in tregant excellent, perquai che la legenda al metta en lia cun il diavel che al dat ballas che na sbaglian mai, pia in vair «Freischütz». Sper la chatscha ha Colani – in um fitg
inschignaivel ed intelligent – era lavurà sco fravi, scrinari, armariel e medi che ha perfin savì guarir ruttadiras simplas. Dal temp da Colani devi en Engiadina ina gronda mancanza d’umens, perquai ch’ils giuvens lavuravan en tut l’Europa sco pastiziers. Forsa era sia bellezza e virilitad, forsa però era questa mancanza d’umens la culpa ch’el ha gì la reputaziun d’in dongiovanni incurabel. Sco ch’i para ha el duvrà gugent sia intelligenza per tegnair per il nar ils auters e far beffas d’els. Oravant tut dals turists englais. Dus dad els s’han però vinditgà ed han publitgà en Engalterra sur da Colani calumnias – ch’el saja in morder da almain 10 Tirolais han els pretais – che til han pelvaira offais. Quai ed autras publicaziuns p. ex. en Germania han sigillà sia reputaziun sco in carstgaun arcaic, selvadi, fervent e fitg emoziunal che obedescha mo a ses regl. Ma Colani sez ha fatg pauc e nagut per refutar quellas calumnias, bler anzi, el ha adina puspè guardà per nov material. Ed uschia è’l restà in misteri.